飲中八仙歌
作者：杜甫
朝代：唐

paragraphs: 知章騎馬似乘船，眼花落井水底眠。
汝陽三斗始朝天，道逢麴車口流涎。
恨不移封向酒泉，左相日興費萬錢。
飲如長鯨吸百川，銜杯樂聖稱世賢。
宗之瀟灑美少年，舉觴白眼望青天。
皎如玉樹臨風前，蘇晉長齋繡佛前。
醉中往往愛逃禪，李白一斗詩百篇。
長安市上酒家眠，天子呼來不上船。
自稱臣是酒中仙，張旭三杯草聖傳。
脫帽露頂王公前，揮毫落紙如雲煙。
焦遂五斗方卓然，高談雄辨驚四筵。